Mart Viljuse fotomontaaide seeria "Loomade elu" pildikeeles on paralleele "Vahitorni" paradiisipiltidega, kus kõik loomad ja inimesed sõbralikult koos tantsivad-laulavad. Külg-külje kõrvale on asetatud kiskjad ja närilised; see on loogikavastane ja vaataja ei tea enam, kas ta peaks rünnakut kartma pigem jäneselt või hundilt. Samas on see ka kummaline apokalüptiline looduspark, kus inimkäsi on loomad õigetesse asenditesse asetanud, et neid näha just siis, kui tuju tuleb, just nii, nagu talle meeldib.